Barra minn hekk, fil-bidu tal-kriżi tal-COVID-19, is-superviżuri u l-leġiżlaturi ħadu miżuri temporanji ta’ salvataġġ. Fil-Komunikazzjoni Interpretattiva tagħha tat-28 ta’ April 2020 dwar l-applikazzjoni tal-oqfsa tal-kontabilità u prudenzjali għall-iffaċilitar tas-self mill-banek tal-UE: Is-sostenn lin-negozji u lill-unitajiet domestiċi waqt il-COVID-19, il-Kummissjoni kkonfermat il-flessibbiltà inkorporata fir-regoli prudenzjali u kontabilistiċi kif enfasizzat mill-Awtoritajiet Superviżorji Ewropej u mill-korpi internazzjonali. Fuq din il-bażi, f’Ġunju 2020, il-koleġiżlaturi adottaw emendi temporanji mmirati għal aspetti speċifiċi tal-qafas prudenzjali – l-hekk imsejjaħ pakkett ta’ “soluzzjoni rapida” tas-CRR. Flimkien ma’ miżuri ta’ politika monetarja u fiskali determinati, dan għen lill-banek ikomplu jagħtu self lill-unitajiet domestiċi u lill-kumpaniji matul il-pandemija. Dan, min-naħa tiegħu, għen sabiex jittaffa x-xokk ekonomiku li jirriżulta mill-pandemija.

Bi tweġiba għall-Kriżi Finanzjarja l-Kbira tal-2008-09 (Great Financial Crisis, GFC), l-Unjoni implimentat riformi sostanzjali tal-qafas prudenzjali applikabbli għall-banek sabiex ittejjeb ir-reżiljenza tagħhom u, b’hekk, tgħin biex tiġi evitata r-rikorrenza ta’ kriżi simili. Dawn ir-riformi kienu fil-biċċa l-kbira bbażati fuq standards internazzjonali adottati mill-2010 mill-Kumitat ta’ Basel dwar is-Superviżjoni Bankarja (Basel Committee on Banking Supervision, BCBS). L-istandards huma kollettivament magħrufin bħala l-istandards ta’ Basel III, ir-riformi ta’ Basel III jew il-qafas ta’ Basel III.

It-tranżizzjoni lejn l-għanijiet ta’ sostenibbiltà tal-Kummissjoni tirrikjedi sforzi ta’ finanzjament mingħajr preċedent biex jiġi mmitigat u jkun hemm adattament għat-tibdil fil-klima, jerġa’ jinbena l-kapital naturali, u jissaħħu r-reżiljenza u l-kapital soċjali usa’. Il-finanzi pubbliċi waħedhom ma jkunux biżżejjed. L-investiment privat tat-tranżizzjoni għal ekonomija sostenibbli, newtrali f’termini ta’ emissjonijiet tal-karbonju, ċirkolari u ġusta jeħtieġ li jespandi sabiex jilħaq l-ammont stmat ta’ riżorsi li jeħtieġ li jiġu varati biex jintlaħqu dawn l-għanijiet. It-tqegħid tal-finanzjament ekoloġiku u sostenibbli fil-qalba tas-sistema finanzjarja huwa l-għan tal-istrateġija tal-Kummissjoni għall-finanzjament ekoloġiku. Għalhekk, l-intermedjazzjoni bbażata fuq il-banek se jkollha rwol kruċjali fil-finanzjament tat-tranżizzjoni lejn ekonomija aktar sostenibbli. Fl-istess ħin, din it-tranżizzjoni x’aktarx li tinvolvi riskji għall-banek li se jkollhom bżonn jimmaniġġaw kif xieraq biex jiżguraw li r-riskji għall-istabbiltà finanzjarja jiġu mminimizzati. Dan huwa fejn hija meħtieġa regolamentazzjoni prudenzjali u fejn jista’ jkollha rwol kruċjali. L-istrateġija tal-UE rrikonoxxiet dan il-fatt u enfasizzat il-ħtieġa li tiġi inkluża integrazzjoni aħjar tar-riskji ambjentali, soċjali u ta’ governanza (environmental, social and governance, ESG) fil-qafas prudenzjali tal-UE. Ir-rekwiżiti legali attwali waħedhom ma humiex biżżejjed sabiex jipprovdu inċentivi għal ġestjoni sistematika u konsistenti tar-riskji tal-ESG mill-banek.

•Evalwazzjonijiet ex post/kontrolli tal-idoneità tal-leġiżlazzjoni eżistenti

3.IR-RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

Pereżempju, l-emendi li jintroduċu rekwiżiti ta’ notifika ex ante għall-banek dwar avvenimenti b’rilevanza prudenzjali huma soġġetti għal limiti tal-materjalità, li taħthom l-avvenimenti ma għandhomx għalfejn jiġu nnotifikati. Skont il-qafas il-ġdid tal-fergħat ta’ pajjiżi terzi, dawk il-fergħat li jikkwalifikaw bħala żgħar u anqas riskjużi (fergħat ta’ pajjiżi terzi tal-Klassi 2) huma soġġetti għal rekwiżiti prudenzjali u ta’ rapportar komparabbilment anqas stretti. Fl-aħħar nett, ir-rekwiżiti l-ġodda għal valutazzjoni ex ante ta’ kompetenza u ta’ idoneità ġew ikkalibrati biex jimmiraw biss lejn istituzzjonijiet finanzjarji kbar.

•Spjegazzjoni fid-dettall tad-dispożizzjonijiet speċifiċi tal-proposta

Indipendenza tal-awtoritajiet kompetenti

L-iżviluppi reċenti wrew il-ħtieġa għal dispożizzjonijiet aktar ċari u operazzjonali dwar il-prinċipju tal-indipendenza tal-awtoritajiet kompetenti. Għalhekk, l-Artikolu 4 huwa emendat sabiex jiċċara kif l-Istati Membri jeħtiġilhom jiżguraw li tiġi ppreservata l-indipendenza tal-awtoritajiet kompetenti, inklużi l-persunal u l-korpi ta’ governanza tagħhom. Huma introdotti rekwiżiti minimi sabiex jiġu evitati kunflitti ta’ interess fil-kompiti superviżorji tal-awtoritajiet kompetenti, tal-persunal u tal-korpi ta’ governanza tagħhom, u l-ABE ngħatat il-mandat li tiżviluppa linji gwida f’dak ir-rigward, filwaqt li tqis l-aħjar prattiki internazzjonali.

Setgħat superviżorji

Sabiex tkun effiċjenti, l-Unjoni Bankarja tiddependi fuq il-konverġenza tal-prattiki superviżorji u, fl-aħħar mill-aħħar, fuq grad suffiċjenti ta’ armonizzazzjoni tad-diversi regoli nazzjonali li jsawru l-azzjoni superviżorja. Ċertu numru ta’ diskrepanzi bejn l-Istati Membri huma, f’dan ir-rigward, meqjusin bħala detrimentali ħafna għall-funzjonament xieraq tal-Unjoni Bankarja. B’mod partikolari, dan huwa l-każ tas-setgħat superviżorji. Filwaqt li d-DRK telenka sett minimu ta’ setgħat superviżorji li jridu jkunu disponibbli għall-awtoritajiet kompetenti madwar l-Unjoni, xi wħud minnhom diġà huma fis-seħħ f’ħafna Stati Membri filwaqt li huma niqsin f’oħrajn. Din is-sitwazzjoni twassal għal kundizzjonijiet mhux ekwi u, potenzjalment, għal arbitraġġ regolatorju. Tagħmilha wkoll impossibbli sabiex xi awtoritajiet kompetenti jintervjenu f’ċerti tranżazzjonijiet imwettqin minn entità superviżata li jistgħu jqajmu tħassib prudenzjali u/jew dwar il-ħasil tal-flus/il-finanzjament tat-terroriżmu b’saħħtu.

Sabiex tirrimedja din is-sitwazzjoni, il-proposta tal-Kummissjoni tespandi l-lista ta’ setgħat superviżorji disponibbli fid-DRK għall-awtoritajiet kompetenti sabiex ikopru operazzjonijiet bħall-akkwisti minn istituzzjoni ta’ kreditu ta’ parteċipazzjoni materjali f’entità finanzjarja jew mhux finanzjarja (il-Kapitolu 3 il-ġdid fit-Titolu III kurrenti), it-trasferiment materjali ta’ assi jew ta’ obbligazzjonijiet (il-Kapitolu 4 il-ġdid) u l-fużjoni jew id-diviżjonijiet (il-Kapitolu 5 il-ġdid). Dawn is-setgħat superviżorji jiżguraw li l-awtoritajiet kompetenti jiġu nnotifikati minn qabel (l-Artikoli 27a, 27f u 27j), ikollhom għad-dispożizzjoni tagħhom l-informazzjoni neċessarja kollha sabiex iwettqu valutazzjoni prudenzjali ta’ dawn l-operazzjonijiet, u fl-aħħar mill-aħħar ikunu jistgħu jopponu t-tlestija tal-operazzjonijiet (l-Artikoli 27b, 27g u 27k) li jkunu ta’ detriment għall-profil prudenzjali tal-entitajiet superviżati li jkunu se jwettqhom.

Dawn is-setgħat superviżorji ġodda huma mfasslin sabiex jibqgħu proporzjonati, u b’mod aktar speċifiku sabiex jiġi evitat piż amministrattiv addizzjonali żejjed għall-entitajiet superviżati u għall-awtoritajiet kompetenti. L-ewwel nett, is-setgħat relatati mal-akkwist mill-istituzzjonijiet ta’ kreditu ta’ parteċipazzjonijiet azzjonisti kwalifikanti u mat-trasferimenti ta’ assi u ta’ obbligazzjonijiet japplikaw biss fil-każ ta’ tranżazzjonijiet meqjusin materjali. Huwa previst mekkaniżmu ta’ approvazzjoni taċita, simili għal dak fis-seħħ għall-akkwist ta’ parteċipazzjonijiet materjali f’istituzzjonijiet ta’ kreditu, biex tingħata ċertezza legali lill-entitajiet superviżati u biex jiġi evitat li l-awtoritajiet kompetenti jkunu obbligati jinvolvu rwieħhom fi proċedura standard ta’ adozzjoni ta’ deċiżjonijiet fejn dawn ma jkunux neċessarji. Fil-każ ta’ fużjonijiet u ta’ diviżjonijiet biss, fil-każijiet kollha tiġi imposta approvazzjoni minn qabel mill-awtoritajiet kompetenti (sakemm l-operazzjoni ma tkunx interna għal grupp), dment li ma twassalx għal sitwazzjoni li fiha l-entità l-ġdida li tirriżulta mill-fużjoni jew mid-diviżjoni jkollha bżonn tfittex awtorizzazzjoni bħala istituzzjoni ta’ kreditu jew approvazzjoni bħala kumpanija azzjonista finanzjarja.

Barra minn hekk, sabiex tiġi żgurata artikolazzjoni xierqa bejn id-diversi valutazzjonijiet (possibbilment bl-involviment ta’ diversi awtoritajiet kompetenti) li jista’ jkollhom jitwettqu għal operazzjoni waħda, hija mistennija kooperazzjoni msaħħa bejn l-awtoritajiet kompetenti involuti, u din hija inkwadrata mir-rekwiżiti għall-kontronotifiki u għall-kondiviżjoni tal-informazzjoni (l-Artikoli 27c, 27h u 27k). Sabiex tiġi ffaċilitata din il-kooperazzjoni, iżda wkoll sabiex tiġi żgurata s-simplifikazzjoni xierqa tal-proċessi ta’ notifika u ta’ valutazzjonijiet u sabiex jiġi evitat piż amministrattiv żejjed kemm għall-entitajiet superviżati kif ukoll għall-awtoritajiet kompetenti, qed jiġi propost ċertu numru ta’ mandati tal-ABE sabiex jiġi ssupplimentat il-qafas legali previst fid-DRK għal dawn is-setgħat superviżorji l-ġodda. Dawn il-mandati jikkonċernaw kwistjonijiet bħall-informazzjoni li għandha tintbagħat lill-awtoritajiet kompetenti, il-proċess ta’ valutazzjoni, dettall miżjud dwar il-kriterji ta’ valutazzjoni rilevanti, jew il-kooperazzjoni bejn id-diversi awtoritajiet kompetenti li jistgħu jkunu involuti.

Dawn l-emendi kienu soġġetti għal diskussjonijiet iddedikati fil-Grupp ta’ Esperti dwar il-Banek, il-Pagamenti u l-Assigurazzjoni.

Kompetenza u Idoneità

Il-qafas ta’ kompetenza u ta’ idoneità huwa wieħed mill-anqas oqsma armonizzati fil-liġi superviżorja bankarja tal-UE u, għaldaqstant, emendi għad-DRK huma meqjusin neċessarji sabiex tiġi żgurata superviżjoni aktar konsistenti, effiċjenti u effettiva tal-membri tal-korp ta’ ġestjoni u tat-titolari ta’ funzjonijiet ewlenin. Minkejja l-isforzi mwettqin mir-regolaturi u mis-superviżuri sabiex jiżguraw aktar konverġenza superviżorja, huma neċessarji modifiki leġiżlattivi sabiex tittejjeb is-sorveljanza tagħhom. Il-qafas kurrenti għall-membri tal-bord, ibbażat fuq il-liġijiet nazzjonali li jimplimentaw id-DRK, huwa bbażat fil-biċċa l-kbira fuq il-prinċipji u, għalhekk, ma jagħti l-ebda dettall dwar kif u meta s-superviżuri jenħtieġ li jwettqu l-valutazzjonijiet ta’ kompetenza u ta’ idoneità. Fir-rigward tat-titolari ta’ funzjonijiet ewlenin, in-nuqqas ta’ definizzjoni u ta’ qafas fid-DRK wassal sabiex xi superviżuri ma jidentifikawhomx kif xieraq u, għalhekk, ma jwettqux valutazzjoni tal-adegwatezza tagħhom sabiex iwettqu dmirijiethom, filwaqt li oħrajn jagħmlu dan b’diversi modi. Dan ix-xenarju regolatorju frammentat huwa problema akuta, b’mod partikolari fl-Unjoni Bankarja. Għalhekk, minbarra l-kriterji ta’ kompetenza u ta’ idoneità fl-Artikolu 91, l-Artikolu 91a u 91b huwa introdott sabiex jiċċara r-rwol tal-banek u tal-awtoritajiet kompetenti għall-verifika tal-konformità tal-membri tal-bord, inkluż it-twaqqit tat-tali valutazzjoni. L-Artikolu 91c u 91d żdied sabiex jiġu stabbiliti rekwiżiti minimi għat-titolari ta’ funzjonijiet ewlenin.

Biex tiġi żgurata l-istabbiltà finanzjarja, f’sitwazzjonijiet urġenti ta’ tneħħija jew ta’ sostituzzjoni tal-membri tal-korp ta’ ġestjoni jew tal-maniġment superjuri fil-kuntest tal-applikazzjoni ta’ miżuri ta’ intervent bikri jew tal-implimentazzjoni ta’ azzjoni ta’ riżoluzzjoni mill-awtoritajiet kompetenti u mill-awtoritajiet ta’ riżoluzzjoni, jenħtieġ li l-valutazzjoni tal-kompetenza u tal-idoneità titwettaq wara li dawk il-persuni jkunu bdew iwettqu d-dmirijiet tagħhom.

Kjarifika tar-relazzjoni bejn id-dikjarazzjoni ta’ istituzzjoni li qed tfalli jew probabbilment se tfalli (FOLTF) u l-irtirar tal-awtorizzazzjoni

L-Artikolu 18 huwa emendat sabiex jiċċara li meta istituzzjoni ta’ kreditu tiġi ddikjarata li qed tfalli jew probabbilment se tfalli (failing or likely to fail, FOLTF) mill-awtorità kompetenti jew mill-awtorità ta’ riżoluzzjoni, l-awtorità kompetenti tingħata s-setgħa li tirtira l-awtorizzazzjoni bankarja.

Xi każijiet riċenti enfasizzaw allinjament subottimali bejn l-oqfsa prudenzjali u ta’ riżoluzzjoni. Eżempju, skont il-qafas ta’ riżoluzzjoni bankarja tal-Unjoni, mhux biss l-insolvenza attwali jew il-illikwidità attwali, iżda wkoll l-insolvenza probabbli u l-illikwidità probabbli jikkostitwixxu raġunijiet sabiex jiġi ddeterminat li istituzzjoni ta’ kreditu hija FOLTF. Minflok, il-liġijiet nazzjonali dwar l-insolvenza normalment jirrikjedu li sseħħ l-insolvenza attwali u/jew l-illikwidità attwali qabel ma jkun jista’ jinfetaħ proċediment ta’ insolvenza. Uħud mill-elementi li huma inkorporati fil-qafas leġiżlattiv nazzjonali għall-insolvenza ma jistgħux jiġu indirizzati permezz ta’ bidliet fid-DRK. Madankollu, huwa propost li jiġi ċċarat fl-Artikolu 18(g) li f’każ li istituzzjoni ta’ kreditu tkun FOLTF u, fl-istess ħin, ma tissodisfax il-kundizzjonijiet l-oħrajn sabiex tidħol f’riżoluzzjoni (il-preżenza ta’ interess pubbliku, in-nuqqas ta’ alternattiva mmexxija mis-suq sabiex issolvi l-kriżi), jenħtieġ li twaqqaf in-negozju bankarju u tiġi likwidata skont il-liġijiet nazzjonali.

Riskji ambjentali, soċjali u ta’ governanza (ESG)

Huma introdotti dispożizzjonijiet ġodda u saru aġġustamenti għal diversi Artikoli fid-DRK u fis-CRR sabiex jiġu indirizzati r-riskji sinifikanti li l-istituzzjonijiet ta’ kreditu se jiffaċċjaw minħabba t-tibdil fil-klima u t-trasformazzjonijiet ekonomiċi profondi li huma meħtieġa għall-ġestjoni ta’ dan ir-riskju u ta’ riskji oħrajn tal-ESG. Id-dispożizzjonijiet fl-Artikolu 133 dwar il-qafas tar-riżerva għar-riskju sistemiku (SyRB) diġà jistgħu jintużaw sabiex jiġu indirizzati diversi tipi ta’ riskji sistemiċi, li jistgħu jinkludu riskji relatati mat-tibdil fil-klima. L-awtoritajiet kompetenti jew innominati rilevanti, kif applikabbli, jistgħu jirrikjedu li l-istituzzjonijiet ta’ kreditu jżommu riżerva għar-riskju sistemiku sabiex jindirizzaw ir-riskji bil-potenzjal li jkollhom konsegwenzi negattivi serji għas-sistema finanzjarja u għall-ekonomija reali fl-Istati Membri, meta l-impożizzjoni ta’ rata ta’ riżerva għar-riskju sistemiku titqies effettiva u proporzjonata sabiex jiġi mmitigat ir-riskju. Skont l-Artikolu 133(5), il-miżuri meħudin mill-awtoritajiet kompetenti jew innominati rilevanti skont l-Artikolu 133 jistgħu jiġu applikati f’ċerti settijiet jew subsettijiet ta’ skoperturi, pereżempju dawk soġġetti għal riskji fiżiċi u ta’ tranżizzjoni relatati mat-tibdil fil-klima. L-adegwatezza tal-qafas makroprudenzjali sabiex jiġu indirizzati dawn ir-riskji se tiġi vvalutata b’mod komprensiv u strutturat fir-rieżami tal-qafas makroprudenzjali tal-2022.

L-Artikolu 73 u l-Artikolu 74 tad-DRK huma emendati sabiex jirrikjedu li l-perjodi qosra, medji u fit-tul tar-riskji tal-ESG jiġu inklużi fl-istrateġiji u fil-proċessi tal-istituzzjonijiet ta’ kreditu għall-evalwazzjoni tal-ħtiġijiet kapitali interni kif ukoll tal-governanza interna adegwata.

Referenza għall-impatti attwali u li jħarsu ’l quddiem tar-riskji tal-ESG u talba għall-korp ta’ ġestjoni sabiex jiżviluppa pjanijiet konkreti sabiex jiġu indirizzati dawn ir-riskji huma introdotti wkoll fl-Artikolu 76.

L-Artikolu 87a tad-DRK jintroduċi dimensjoni ta’ sostenibbiltà fil-qafas prudenzjali sabiex tiġi żgurata ġestjoni aħjar tar-riskji tal-ESG u tiġi inċentivata allokazzjoni aħjar tal-finanzjament bankarju fi proġetti sostenibbli, u b’hekk jgħin fit-tranżizzjoni għal ekonomija aktar sostenibbli. L-Artikolu 87a jippermetti wkoll lill-awtoritajiet kompetenti jirrieżaminaw l-allinjament tal-banek mal-objettivi ta’ politika rilevanti tal-Unjoni jew ma’ xejriet ta’ tranżizzjoni usa’ relatati mal-fatturi tal-ESG u mal-ġestjoni tar-riskji tal-ESG mill-banek fuq terminu qasir, medju u twil, li jwassal għal fehim aħjar ta’ dawn ir-riskji u li jippermetti lill-awtoritajiet kompetenti jindirizzaw it-tħassib dwar l-istabbiltà finanzjarja li jista’ jirriżulta mill-kontinwazzjoni tal-ipprezzar ħażin tar-riskji tal-ESG mill-istituzzjonijiet ta’ kreditu. Sabiex tiġi żgurata l-konsistenza tal-valutazzjonijiet tar-riskju tal-ESG, l-Artikolu 87a jagħti mandat lill-ABE sabiex tispeċifika aktar il-kriterji għall-valutazzjoni tar-riskji tal-ESG, inkluż kif jenħtieġ li jiġu identifikati, jitkejlu, jiġu ġestiti u mmonitorjati kif ukoll kif l-istituzzjonijiet ta’ kreditu jenħtieġ li jfasslu pjanijiet konkreti sabiex jindirizzaw u kif jittestjaw internament għal stress ir-reżiljenza u l-impatti negattivi fit-tul għar-riskji tal-ESG.